Mizložņu dzimta

Mizložņu dzimta (Certhiidae) ir zvirbuļveidīgo kārtas (Passeriformes) dzimta, kas apvieno 11 neliela auguma dziedātājputnu sugas, kuras tiek iedalītas 2 ģintīs.World Bird Names: Nuthatches, Wallcreeper, treecreepers, mockingbirds, starlings, oxpeckers, 2018 Mizložņas plaši izplatītas ziemeļu puslodes (Eirāzijā no Rietumeiropas līdz Japānai un Indijai, Ziemeļamerikā no Aļaskas līdz Nikaragvai) un Subsahāras Āfrikas mežu reģionos.Harrap, Simon (2008). "Family Certhiidae (Treecreepers)". In Josep, del Hoyo; Andrew, Elliott; David, Christie. Handbook of the Birds of the World. Volume 13, Penduline-tits to Shrikes. Barcelona: Lynx Edicions. pp. 166–179. .

 Latvijā 
Latvijā novērojamas divas mizložņu dzimtas sugas: īspirkstu mizložņa (Certhia brachydactyla) un mizložņa (Certhia familiaris).Latvijas Daba: Mizložņu dzimta Īspirkstu mizložņai līdz šim bijuši divi novērojumi, bet mizložņa ir parasta ligzdotāja un nometniece.Putni: Mizložņa Certhia familiaris

 Izskats 
Mizložņas ir nelieli dziedātājputni ar samērā garu, viegli uz leju noliektu, smalku knābi. Ķermeņa garums, atkarībā no sugas, 11—15 cm.Alive: Family Certhiidae Mazākā dzimtā ir Hodžsona mizložņa (Certhia hodgsoni), kuras ķermeņa garums mazākajiem īpatņiem ir 11 cm, svars 7,6 g.Alive: Hodgson's Treecreeper (Certhia hodgsoni) Bet lielākā ir Āfrikas raibā mizložņa (Salpornis salvadori), kuras ķermeņa garums ir 15 cm, svars līdz 16 g.African Spotted Creeper (Salpornis salvadori)

Visām mizložņām apspalvojums ir pelēks, pelēkbrūns vai brūns, mugura tumšāka ar gaišāku raibumojumu, vēders, atkarībā no ģints, gaiši pelēks vai balts mizložņām (Certhia) vai gaiši brūns raibajām mizložņām (Salpornis). Pirksti gari ar spēcīgiem, liektiem nagiem, ar kuriem cieši ieķeras koka mizā. Mizložņām aste ir garāka un stīvāka nekā raibajām mizložņām.Mead, Christopher J. (2003). "Holarctic Treecreepers". In Perrins, Christopher. The Firefly Encyclopedia of Birds. Firefly Books. pp. 538–540. . Mizložņas stīvo asti izmanto atbalstam.

 Uzvedība 
Kā jau mizložņu nosaukums norāda, tās lodā pa koka stumbru un zariem, mizas krokās vai zem mizas ar smailo knābi meklējot barību. To pārvietošanās atgādina peles skriešanu. Parasti mizložņas spirālveidā ar nelieliem lēcieniem, turot abas kājas kopā, pārvietojas pa koku uz augšu, reti uz leju. Uz leju tās parasti dodas lidojot. Interesants fakts, ka mizložņām atkarībā no sezonas mainās knābja un nagu garums.

Mizložņas uzturas pa vienam vai pāros, bet īsi pēc jauno putnu izlidošanas nelielās ģimeņu grupās. Kopīga nakšņošana novērota trim sugām, bet varētu būt raksturīga vairākām. Kopīgā dobumā nakšņo līdz 20 īpatņiem, tādējādi saglabājot ķermeņa siltumu. 

 Barība 
Mizložņas barojas ar nelieliem bezmugurkaulniekiem, kukaiņus, to kāpurus, zirnekļus un māņskorpionus ieskaitot. Kad barības ir maz, barojas arī ar sēklām un augļiem, dažas sugas ziemas periodā apmeklē arī putnu barotavas.

 Ligzdošana 
Mizložņas veido monogāmus pārus un katram pārim ir sava ligzdošanas teritorija. Ligzdas veids ir atšķirīgs atkarībā no ģints: mizložņām ligzda atrodas spraugā starp mizu un koka stumbru, bet raibajām mizložņām zaru žāklē. Inkubācijas periods ilgst 14—15 dienas, jaunie putni izlido 15—16 dienu vecumā.

 Sistemātika 
Mizložņu dzimta (Certhiidae)
Mizložņas (Certhia)
Brūnā mizložņa (Certhia americana)
Hodžsona mizložņa (Certhia hodgsoni)
Huma mizložņa (Certhia manipurensis)
Īspirkstu mizložņa (Certhia brachydactyla)
Mizložņa (Certhia familiaris)
Rudsānu mizložņa (Certhia nipalensis)
Sičuaņas mizložņa (Certhia tianquanensis)
Svītrastes mizložņa (Certhia himalayana)
Tumšā mizložņa (Certhia discolor)
Raibās mizložņas (Salpornis)
Āfrikas raibā mizložņa (Salpornis salvadori)
Indijas raibā mizložņa (Salpornis spilonota)

 Atsauces 

 Ārējās saites 
Putni dabā
IBC: Family Treecreepers (Certhiidae) | the Internet Bird Collection
Britannica: Certhiidae
Wild Life Journal: Certhiidae - Treecreepers